CELEX: 62016TN0391
Language: sk
Date: 2016-07-19 00:00:00
Title: Vec T-391/16: Žaloba podaná 19. júla 2016 – Ayuntamiento de Madrid/Komisia

5.9.2016   
            
            
               SK
            
            
               Úradný vestník Európskej únie
            
            
               C 326/32
            
         Žaloba podaná 19. júla 2016 – Ayuntamiento de Madrid/Komisia
   (Vec T-391/16)
   (2016/C 326/55)
   Jazyk konania: španielčina
   
      Účastníci konania
   
   
      Žalobca: Ayuntamiento de Madrid (Španielsko) (v zastúpení: F. Zunzunegui Pastor, advokát)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               vyhlásil žalobu za prípustnú a vyhovel dôvodom neplatnosti uvedeným v žalobe,
            
         
               —
            
            
               zrušil napadnuté nariadenie Komisie (EÚ) 2016/646 z 20. apríla 2016, ktorým sa mení nariadenie (ES) č. 692/2008, pokiaľ ide o emisie ľahkých osobných a úžitkových vozidiel (Euro 6),
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Na podporu svojej žaloby, žalobca uvádza tri žalobné dôvody.
   
               1.
            
            
               Prvý žalobný dôvod je založený na neplatnosti napadnutého nariadenia v dôsledku nedostatku právomoci, keďže Komisia nevhodne uplatnila regulačný postup s kontrolou.
               V tejto súvislosti sa uvádza, že Komisia porušila článok 5 ods. 3 nariadenia Európskeho parlamentu a Rady (ES) č. 715/2007 z 20. júna 2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (Ú. v. EÚ L 171, 2007, s. 1).
               Takisto sa uvádza, že v rozsahu, v akom napadnuté nariadenie zavádza európsky systém nových maximálnych hodnôt emisií NOx, mení podstatný aspekt východiskového aktu, čím Komisia porušila predpisy stanovujúce formu pre jeho prijatie, čo má za následok podstatný formálny nedostatok.
            
         
               2.
            
            
               Druhý žalobný dôvod je založený na porušení noriem primárneho a sekundárneho práva a všeobecných zásad práva Európskej únie.
               Žalobca tvrdí, že napadnuté nariadenie porušuje ustanovenia článkov 3, 11, 114 ods. 3 a 191 ZFEÚ, ako aj článkov 35 a 37 Charty základných práv Európskej únie.
               Žalobca takisto tvrdí, že napadnuté nariadenie:
               
                           —
                        
                        
                           porušuje ustanovenia smernice Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (Ú. v. EÚ L 152, 2008, s. 1), keďže odkazuje na obmedzenie maximálnymi hodnotami emisií dusíka pre naftové vozidlá,
                        
                     
                           —
                        
                        
                           porušuje článok 4 už citovaného nariadenia č. 715/2007,
                        
                     
                           —
                        
                        
                           porušuje takisto nariadenie Komisie (ES) č. 692/2008 z 18. júla 2008, ktorým sa vykonáva, mení a dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (Ú. v. EÚ L 199, 2008, s. 1).
                        
                     
         
               3.
            
            
               Tretí žalobný dôvod je založený na zneužití právomoci:
               
                           —
                        
                        
                           keďže existujú objektívne, relevantné a potvrdzujúce indície o tom, že cieľ, ktorý Komisia sledovala napadnutým nariadením, a to zvýšiť hodnoty emisií NOx ľahkých osobných a úžitkových vozidiel, nie je v súlade s cieľom vyjadreným v práve Európskej únie, ako ani s cieľom vyhláseným samotnou Komisiou,
                        
                     
                           —
                        
                        
                           keďže bolo obídené konanie, ktoré ZFEÚ osobitne upravuje na účely riešenia konkrétnych okolností. Keďže Komisia uskutočnila regulačný postup s kontrolou a nie riadny legislatívny postup, porušila podstatné formálne predpisy v postupe prijímania napadnutého nariadenia, čo má za následok nedostatok právomoci,
                        
                     
                           —
                        
                        
                           napokon, keďže uvedené nariadenie nezodpovedá ani záujmu Spoločenstva.